यदि सरकार के साथ समझौता हो चुका है, तब भी NSCN(IM) सचिव थुइन्गालेंग मुइवा का 14 अगस्त को नागालैंड में डिमापुर के हेबरॉन कैंप में ‘नागा स्वतंत्रता दिवस’ मनाना स्वयं को भारत से स्वतंत्र राष्ट्र जताना ही है | जिसमें अरुणाचल, असम मणिपुर और बर्मा (म्यांमार) में रहने वाले 3000 से अधिक नागा नेताओं और समर्थकों की उपस्थिति केवल एक जश्न नहीं बल्कि भारतीय संप्रभुता को चुनौती है | ऐसे में इस प्रकार के समझौतों के बाद भी भारत सरकार के प्रति इन उग्रवादी गुटों की वचनबद्धता कभी भी प्रतिकूल हो सकती है | इसमें नागालैंड के पडोसी, कांग्रेस शासित तीनों प्रदेश भी बाधा खड़ी करेंगे, क्योंकि ग्रेटर नागालिम समस्या का समाधान किसी भी सरकार के लिए बहुत बड़ी उपलब्धि होगी | लेकिन शांतिवार्ता सफल हुई तो संभव है अगले वर्ष से विद्रोही नागा भी भारतीय स्वतंत्रता दिवस मनाएं |